**Εισηγήσεις – Θωμάς Τσουκαλάς**

1. Καθιέρωση της 10ης Σεπτεμβρίου 1944 ως ημέρα απελευθέρωσης από τα στρατεύματα Κατοχής 1941-1944

Μέχρι σήμερα δεν έχει καθιερωθεί επίσημα η ημέρα απελευθέρωσης της Νάουσας από τα γερμανικά στρατεύματα Κατοχής. Η Νάουσα, όπως και μεγάλο μέρος της πατρίδας μας, βρισκόταν υπό την κατοχή της Γερμανίας, της ισχυρότερης από τις δυνάμεις του Άξονα της τριπλής (Γερμανικής, Ιταλικής, Βουλγαρικής) Κατοχής κατά τα έτη 1941-1944. Μέχρι σήμερα δεν έχει τιμηθεί καμιά επέτειος που να καταδεικνύει αυτό το καθοριστικό για την Ιστορία της Νάουσας γεγονός. Δεν έχουν τιμηθεί αυτοί που αγωνίστηκαν και έχυσαν το αίμα τους για την απελευθέρωση της πόλης μας αλλά και ολόκληρης της πατρίδας μας, ενώ παράλληλα δεν δόθηκε η ευκαιρία να αναδειχθεί μια πρωτιά της πόλης μας καθώς η Νάουσα ήταν από τις πρώτες πόλεις της Ελλάδας που απελευθερώθηκαν (Αθήνα, Θεσσαλονίκη, Λαμία, Βόλος, Λάρισα, Κιλκίς κ.α., ελευθερώθηκαν το επόμενο διάστημα, μέχρι τις αρχές Νόεμβρη 1944).

Αυτό δεν έγινε δυνατό γιατί μια σειρά από ιστορικά και πολιτικά γεγονότα (εμφύλιος πόλεμος, πολιτικές και κοινωνικές συνθήκες της μετεμφυλιακής περιόδου, δικτατορία 1967-1974) που ακολούθησαν αμέσως μετά την απελευθέρωση και τις επόμενες δεκαετίες δεν το επέτρεψαν. Κατά την Μεταπολίτευση του 1974 δόθηκε βάρος στη συνολική αναγνώριση της Εθνικής Αντίστασης, ένα παλλαϊκό αίτημα καθώς η Ελλάδα ήταν η μοναδική χώρα της Ευρώπης που δεν την είχε αναγνωρίσει, ενώ μπήκαν σε δεύτερη μοίρα οι κατά τόπους απελευθερώσεις από τις δυνάμεις Κατοχής. Παράλληλα και για τους ίδιους λόγους δεν είχε προχωρήσει η σε βάθος ιστορική έρευνα για όλα αυτά τα γεγονότα.

Σήμερα είμαστε σε θέση να αναγνωρίσουμε, να καθιερώσουμε και να αναδείξουμε την 10η Σεπτεμβρίου του 1944 ως ημέρα Απελευθέρωσης της Νάουσας από τις δυνάμεις Κατοχής 1941-1944 . Χάρη στην ενδελεχή έρευνα του ακούραστου ιστορικού – ερευνητή και συγγραφέα πολλών ιστορικών βιβλίων Στέργιου Αποστόλου και την ιστορική τεκμηρίωση από τους ιστορικούς - φιλολόγους των Φίλων του Ιστορικού Αρχείου Νάουσας που διαθέτουν και τα σχετικά ιστορικά και φωτογραφικά ντοκουμέντα αποδεικνύεται ότι αυτή ήταν η μέρα που οι άνδρες του Ελληνικού Λαϊκού Απελευθερωτικού Στρατού εισέρχονταν στη Νάουσα.

Συγκεκριμένα, την 10η Σεπτεμβρίου 1944 και ώρα 06:30μ.μ δυνάμεις του Ε.Λ.Α.Σ μαζί με τμήμα της Εθνικής Πολιτοφυλακής (Ε.Π.) εισήλθαν στην πόλη και την απελευθέρωσαν ύστερα από μαρτυρική Κατοχή 3,5 χρόνων. Σημειωτέον ότι το τελευταίο τμήμα από τα αποχωρούντα από τη Νάουσα γερμανικά στρατεύματα ανατίναξε την Βεργοιώτικη γέφυρα ώστε να αποκόψει κάθε δυνατότητα εισόδου στη Νάουσα πάσης φύσης τροχοφόρων. Οι υποχωρούντες Γερμανοί πυρπόλησαν το κτίριο του Ά και ΄Β Δημοτικού Σχολείου στο οποίο ήταν στρατωνισμένη μια μονάδα του γερμανικού στρατού και στο οποίο υπήρχε αποθήκη πυρομαχικών και λοιπού στρατιωτικού υλικού. Από τις συνεχείς εκρήξεις επί αρκετές ώρες δημιουργήθηκε πραγματικό πανδαιμόνιο. Στα πρώτα τμήματα του Ε.Λ.Α.Σ. και της Εθνικής Πολιτοφυλακής που μπήκαν θριαμβευτικά στη Νάουσα επιφυλάχθηκε θερμή υποδοχή καθώς όλος ο λαός της πόλης ξεχύθηκε στους δρόμους με κραυγές χαράς και ενθουσιασμού. Άλλοι έραναν με άνθη τους Ελλασίτες, άλλοι τραγουδούσαν αντάρτικα τραγούδια και άλλοι φώναζαν διάφορα πατριωτικά συνθήματα υπέρ της Π.Ε.Ε.Α (Προσωρινή Επιτροπή Εθνικής Απελευθέρωσης), γνωστής και ως «Κυβέρνηση του Βουνού» και του Εθνικού Απελευθερωτικού Μετώπου – Ε.Α.Μ. Μαζί με τμήματα του Ε.Λ.Α.Σ που μπήκαν στη Νάουσα μπήκαν και Άγγλοι αξιωματικοί και ομάδα κομάντος – σαμποτέρ της Βρετανικής Στρατιωτικής Αποστολής (Β.Σ.Α.). Στη συνέχεια, πραγματοποιήθηκε δοξολογία στο Μητροπολιτικό Ναό της Μεταμόρφωσης του Σωτήρος, και ακολούθησε μεγαλειώδης μαζική συγκέντρωση του λαού της πόλης στην κεντρική πλατεία όπου διάφοροι ομιλητές πήραν το λόγο. Τέλος κατασχέθηκαν όλες οι αποθήκες τροφίμων, ιματισμού, φαρμάκων και άλλων χρήσιμων για το λαό υλικών που είχε εγκαταλείψει η γερμανική φρουρά της πόλης κατά την αναχώρηση της.

Όπως αναφέρθηκε παραπάνω, όλα αυτά είναι καταγεγραμμένα και ιστορικά αποδεδειγμένα.

Πέφτει το ιστορικό χρέος στο σημερινό Δημοτικό Συμβούλιο να καθιερώσει τη 10η Σεπτέμβρίου ως ημέρα απελευθέρωσης από τα στρατεύματα κατοχής 1941-1944, ως ύστατο φόρο τιμής σε αυτούς που αγωνίστηκαν και έχυσαν το αίμα τους για την απελευθέρωση μας καταδεικνύοντας ταυτόχρονα στις νέες γενιές ότι ο αγώνας είναι ο δρόμος της κοινωνικής και προσωπικής απελευθέρωσης για τη συνολική πρόοδο της κοινωνίας.

1. Αναγνώριση του Στέργιου Φετλή ως του πρώτου εκλεγμένου Δημάρχου μετά την κατοχή 1941-1944

Η εκλογή των οργάνων της Λαϊκής Αυτοδιοίκησης στη Νάουσα έλαβε χώρα τη δεύτερη μέρα μετά την απελευθέρωση δηλ. την 12η Σεπτεμβρίου του 1944. Σύμφωνα με τις διατάξεις της Πράξης 55 της Π.Ε.Ε.Α. πραγματοποιήθηκαν από τις Γενικές Συνελεύσεις που έλαβαν χώρα σε όλες τις συνοικίες της πόλης. Από τις Συνελεύσεις αυτές εκλέχτηκαν οι Λαϊκές Επιτροπές, οι οποίες ανέδειξαν το Δημοτικό Συμβούλιο και τη Δημαρχιακή Επιτροπή. Το Δημοτικό Συμβούλιο με τη σειρά του εξέλεξε με ψηφοφορία ως Δήμαρχο της πόλης τον Στέργιο Φετλή, ο οποίος ανέλαβε καθήκοντα τη 14η Σεπτεμβρίου 1994, ύστερα από την τέλεση επίσημης Δοξολογίας στο Μητροπολιτικό Ναό της Μεταμόρφωσης Του Σωτήρος. Τα κλειδιά του Δημαρχείου ο Στέργιος Φετλής τα παρέλαβε συμβολικά από μια Ναουσαία γυναίκα, τη Μαρία Κυράνου, μάνα του σκοτωμένου στη μάχη της Μονής Προδρόμου αντάρτη Δημητρίου Κυράνη.

Παράλληλα με την εκλογή των οργάνων της Λαϊκής Αυτοδιοίκησης εξελέγησαν τα όργανα της Λαϊκής Δικαιοσύνης.

Είναι ιστορικό χρέος του σημερινού Δημοτικού Συμβουλίου να αναγνωρίσει το Στέργιο Φετλή ως τον πρώτο εκλεγμένο με υποδειγματικές δημοκρατικές και συμφιλιωτικές λαϊκές διαδικασίες Δήμαρχο μετά την Κατοχή. Ήδη το πρώτο βήμα έχει γίνει μετά την Μεταπολίτευση, όταν το δημοτικό Συμβούλιο της Νάουσας έδωσε το όνομα του σε οδό της πόλης.